Data was extracted from:https://www.infomed.co.il/drugs/etretinate/

המומחים של
Info
med
מסבירים:
אטרטינאט היא תרופה הדומה מבחינה כימית לויטמין A והיא משמשת לטיפול בספחת (פסוריאזיס) קשה. התרופה ניתנת רק בפיקוח בית-חולים, והיא יעילה במיוחד לטיפול בספחת קשה כאשר לא הצליחו לרפא את המחלה עם תרופות אחרות. אטרטינאט משפיעה באמצעות הפחתת החלבון (קרטין) היוצר את השכבות החיצוניות הקשות של העור. לכן תרופה זו יעילה גם לטיפול במחלות עור נדירות מסויימות הקשורות בייצור לא-תקין של קרטין כגון רקמת עור קשקשתית. לתרופה יש גם השפעה נוגדת-דלקת והיא עשויה לסייע בהקלת דלקת פרקים הקשורה עם ספחת. שיפור בתסמינים חל בדרך-כלל לאחר טיפול של 2-4 שבועות. ההשפעה עשויה להימשך חודשים אחדים לאחר גמר הטיפול, משום שהחומר מצטבר ברקמת השומן ומופרש לאט מהגוף. תופעות הלוואי בדרך-כלל אינן קשות, אך קיים סיכון של נזק לכבד ועלייה בשומני הדם. אין לתרום דם בתקופת הטיפול עם תרופה זו ותוך שנתיים לאחר הפסקת הטיפול. אין להיכנס להריון במשך הטיפול ותוך שנתיים לאחר הפסקת הטיפול.
מידע על התרופה
אופן נטילת התרופה
כמוסות.
תדירות וזמן נטילה
2-3 פעמים ביום.
טווח המינון
מבוגרים: לפי התגובה האינדיבידואלית והמחלה המטופלת.
תחילת ההשפעה
2-4 שבועות.
משך ההשפעה
2-4 שבועות.
מנה שנשכחה
יש לקחת מייד כשנזכרים. אם צריך לקחת את המנה הבאה תוך 2 שעות, קח מנה אחת עכשיו ודלג על המנה הבאה.
הפסקת התרופה
אין להפסיק את התרופה בלי להיוועץ ברופא, התסמינים עלולים לחזור.
מינון עודף
מנה עודפת מקרית אינה צריכה להדאיג. אך אם מבחינים בתסמינים מיוחדים. או אם נלקחה מנה עודפת גדולה, יש ליידע את הרופא.
אחסון
לשמור במיכל סגור במקום קריר ויבש, הרחק מהישג ידם של ילדים. להגן מפני אור.
אזהרות
תזונה
מומלץ ליטול לאחר האוכל.
הריון
לא ניתן. מומלץ לבצע תבחין הריון שבועיים לפני תחילת הטיפול.יש להשתמש באמצעים יעילים למניעת הריון חודש לפני תחילת הטיפול ובמשך שנתיים לאחר הפסקת התרופה (X)
הנקה
בטיחות השימוש בהנקה לא הוכחה. לא מומלץ.
דווח לרופא במקרה של
מחלת כבד
מחלת כליה
רמת שומנים גבוהה בדם
נטילת תרופות אחרות
הריון
סיכון ממנת יתר
נמוך
סיכון מפיתוח תלות
נמוך
תופעות לוואי
התייבשות והסתדקות השפתיים מופיעות אצל רוב המטופלים. יובש בפה ובאף, דימום מהאף ונשירת שיער גם הן תופעות שכיחות למדי. אם מופיע כאב ראש חזק המלווה בבחילה והקאה, יש להתקשר לרופא מייד.
פרטי תגובה עם תרופות אחרות
[מתוטרקסאט]: השילוב בין השניים עלול לגרום לתופעות רעילות בכבד. [אנטיביוטיקה מסוג טטראציקלין] מגבירה את הסיכון של לחץ בגולגולת, המוביל לכאבי ראש ובחילה. [תוספות ויטמין A] מגבירות את הסיכון של תופעות לוואי עם אטרטינאט. [תכשירים המייבשים את העור]: סבונים ותכשירים קוסמטיים רפואיים מגבירים את הסבירות של גירוי העור עם אטרטינאט.
השפעת שימוש ממושך
שימוש ממושך בתרופה זו עלול לגרום נזק לכבד. הטיפולים נמשכים בדרך-כלל לא יותר מ- 16 שבועות, עם הפסקה של חודשים אחדים ביניהם. ניטור: בדרך-כלל מומלץ לבצע בדיקות תקופתיות של אנזימי כבד ושל רמות שומנים בדם.
יש לרשום תרופות רק על פי ההתוויות של משרד הבריאות
המידע נלקח בין היתר מעלונים רפואיים ובכל מקרה אינו מחליף התייעצות עם רופא